DAII แผ่วก่อนกำหนด
กรณีของ DAII หรือ บริษัท ไดอิ กรุ๊ป จำกัด (มหาชน) ถือเป็นกรณีที่ไม่ได้อยู่ในสายตามาตั้งแต่ต้น เพราะตามรูปการณ์ในช่วงที่ขายหุ้น IPO จำนวน 40 ล้านบาท ในราคาหุ้นละ 4 บาท ก็รู้ได้ทันทีว่า นี่เป็นหุ้นเก็งกำไรสั้นๆ ของนักลงทุนรายใหญ่โดยเฉพาะ
15 ส.ค. 2558

สภาแมงเม่า: ดร.สมชาย
 
คุณอนันต์ จากจอมทอง กรุงเทพมหานคร พูดถึงสถานการณ์ของหุ้น DAII หรือบริษัท ไดอิ กรุ๊ป จำกัด (มหาชน) เข้ามาในตลาดหุ้นด้วยความเชื่อที่ว่า ความสามารถในการทำกำไรจะโดดเด่นขึ้น และกลายเป็นหุ้นทางเลือกใหม่ของนักลงทุนรายย่อย แต่เหตุไฉนกลับกลายเป็นหุ้นที่มีลักษณะไฮโลโปปั่นไปเสียฉิบ และดูเหมือนความเชื่อกับความเป็นจริงก็สวนทางกันอย่างชัดเจน จนทำให้หุ้นน้องใหม่รายนี้กลายเป็นหุ้นอันตรายที่นักลงทุนหน้าใหม่ต้องระวังให้ดี เพราะมีโอกาสน้อยมากที่หุ้นจะปรับตัวขึ้นแรงพร้อมด้วยตัวเลขกำไรมหาศาล จึงอยากให้อาจารย์ช่วยแชร์ประสบการณ์ดังกล่าวให้ทุกคนรับทราบ เพราะเรื่องนี้เป็นเส้นบางๆ ที่อาจทำให้นักลงทุนที่ไม่รู้เท่าทันการณ์ มีโอกาสเจ็บตัวค่อนข้างสูงนั่นเอง
 
สิ่งที่อาจารย์ต้องคิดเป็นพิเศษเมื่อสถานการณ์ของหุ้นผิดแผกไปจากที่คาการณ์ไว้ล่วงหน้าก็คือ เหตุการณ์ดังกล่าวเป็นผลกระทบระยะสั้น หรือเป็นผลกระทบระยะยาว และเรื่องนี้เกิดจากปัจจัยที่อยู่ภายใต้การควบคุม หรือเป็นผลกระทบจากปัจจัยภายนอก ซึ่งแต่ละปัจจัยก็ส่งผลต่อราคาหุ้นในกระดานอย่างมีนัยสำคัญ จึงต้องแยกให้เป็นเรื่องๆ นะครับ
สำหรับกรณีของ DAII หรือ บริษัท ไดอิ กรุ๊ป จำกัด (มหาชน) ถือเป็นกรณีที่ไม่ได้อยู่ในสายตามาตั้งแต่ต้น เพราะตามรูปการณ์ในช่วงที่ขายหุ้น IPO จำนวน 40 ล้านบาท ในราคาหุ้นละ 4 บาท ก็รู้ได้ทันทีว่า นี่เป็นหุ้นเก็งกำไรสั้นๆ ของนักลงทุนรายใหญ่โดยเฉพาะ
เนื่องจากจำนวนหุ้นในตลาดมีค่อนข้างน้อย จึงง่ายต่อการเข้าทำราคาของนักลงทุนรายใหญ่ ซึ่งก็เป็นเช่นนั้นจริงๆ และเมื่อเกมราคาหุ้นเดินมาถึงจุดที่ต้องเลิกรา หุ้นถึงอ่อนตัวลงอย่างฮวบฮาบ และรอวันที่นักลงทุนรายใหญ่จะเข้ามาเล่นอีกครั้ง ซึ่งจะเป็นวงรอบของหุ้นที่เกิดขึ้นซ้ำแล้วซ้ำอีก
น่าเสียดายที่ปัจจัยพื้นฐานของหุ้นไม่หนุน อาจารย์ถึงไม่เชื่อว่า DAII จะกลับมาโลดแล่นบนกระดานได้อย่างแข็งแกร่ง เพราะเมื่อคำนวณจากผลประกอบการงวดล่าสุดจะเห็นว่า ราคาเหมาะสมของหุ้นตัวนี้น่าจะอยู่ที่ระดับ 5 บาท ซึ่งเป็นการคิดบนสมมุติฐาน P/E ที่ระดับ 25 เท่า (ให้ดีสุดๆ E เท่ากับ 0.20 บาท) จึงไม่น่าแปลกใจที่เห็นหุ้นตัวนี้ย่ำไปมาที่ระดับนี้ค่อนข้างนาน
วันนี้นักลงทุนถึงต้องประเมินตัวเองว่า การลงทุนวันนี้จะอยู่บนความเป็นจริง หรือจะอยู่เป็นความคาดหวังนะครับ